  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Удмуртие 62 выль санитар машинаос вуизы. «Лада Гранта» автомобильёс 21 ёрос эмъюртъёсы кошкизы. Соосты «Здравоохранение» йӧскалык ӵектослэн «Модернизация первичного звена здравоохранения» программаезъя басьтӥзы. Со сярысь элькунысь тазалыкез утёнъя министерстволэн пресс-службаез ивортӥз. « Таин ёрос эмъюртъёсмылэсь автопарксэс выльдонэз быдэсак йылпумъяськом но санитар автортранспортлы кулэяськонмы программаез быдэсъян улсын 100 процентлы ворсамын шуыса вераны быгатӥськом » Эльвира Пинчук, Удмуртиысь кивалтэтлэн тӧроезлэн воштӥсез Дэри ёрос эмъюртлэн валтӥсь эмчиез Елена Наговицына верамъя, кык ар талэсь азьло ай машинаоссылэн ужан вакытсы 100 процентлы ортчемын вал, вужмем УАЗ-ёсты ялан тупатъяса улӥзы. « Калык доры пыдын но ветлоно луылӥз, нош милям ёросмы туж бадӟым но паськыт, ми 80 сюрс пала адямиез чакласьком. Шугъяськонъёсты уката зол шӧдӥмы коронавирусъя пандемия дыръя. Вылдӥськонъя программалы луыса ми автопаркмес быдэсак вылдӥм, тужгес кыдёкысь гуртъёсы но дыраз вуыны быгатӥськом. Автомобильёс эм амбулаториосын но ФАП-ёсын ужало » Елена Наговицына, Дэри ёрос эмъюртлэн валтӥсь эмчиез Алнаш ёрос эмъюртын вуж УАЗ-ёэссэс но «Волгаоссэс» воштӥзы. Али автопарказы 12 выль машинаос ужало. « Кӧнязэ ке машинаосты ФАП-ёслы сётом, фельдшеръёс туж шумпотозы, асьсэлэн машинаоссы луозы шуыса » Сергей Попов, Алнаш ёрос эмъюртлэн гаражысьтыз диспетчер Санитар машинаосын кыдёкысь гуртъёсын улӥсьёсты диспансеризацие яке эмъяськыны нуллозы, эмчиос висисьёс доры вуылозы, эмъюмъёсты, биотметериалъёсты нуозы-ваёзы. Туэ Удмуртие куиентӥзэ ни санитар машинаос вуизы, берло укмыссэ инвожое басьтӥзы. Оглом «Модернизация первичного звена здравоохранения» программая улосвылысь эмъюртъёсы 105 автомобиль вуиз. Кылем арын эмъяськонниослэн автопаркъёссы 123 санитар машинаосын узырмиз. Тегъёс: Удмуртия автомашинаос эмъяськонниос йӧскалыкӵектосъёс  